CELEX: 
Language: hu
Date: 2022-01-07 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/849 európai parlamenti és tanácsi irányelv kiegészítéséről szóló (EU) 2016/1675 felhatalmazáson alapuló rendelet Burkina Fasónak, Dél-Szudánnak, a Fülöp-szigeteknek, Haitinek, Jordániának, a Kajmán-szigeteknek, Malinak, Marokkónak, valamint Szenegálnak a melléklet I. pontjában szereplő táblázatába való felvétele, illetve a Bahama-szigeteknek, Botswanának, Ghánának, Iraknak és Mauritiusnak e táblázatból való törlése tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2018/843 irányelvvel módosított, a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről szóló (EU) 2015/849 irányelv 9. cikkének (1) bekezdése szerint a belső piac megfelelő működésének védelme érdekében meg kell határozni azokat a harmadik országokat, amelyeknek a pénzmosás és a terrorizmusfinanszírozás elleni küzdelmet célzó nemzeti rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve (a továbbiakban: a kiemelt kockázatot jelentő harmadik országok). Az irányelv 9. cikkének (2) bekezdése felhatalmazza a Bizottságot a kiemelt kockázatot jelentő harmadik országok meghatározásáról szóló, felhatalmazáson alapuló jogi aktusok elfogadására, figyelembe véve a stratégiai hiányosságokat, valamint meghatározva a Bizottság értékelésének alapjául szolgáló követelményeket. A felhatalmazáson alapuló jogi aktusokat a stratégiai hiányosságok azonosítását követő egy hónapon belül kell elfogadni. Az (EU) 2015/849 irányelv 18a. cikke előírja a tagállamok számára, hogy fokozott ügyfél-átvilágítási intézkedéseket alkalmazzanak, amikor a Bizottság által azonosított, kiemelt kockázatot jelentő harmadik országokat érintő üzleti kapcsolatokat létesítenek vagy ügyleteket hajtanak végre.
            
            
               2016. július 14-én a Bizottság elfogadta az (EU) 2016/1675 felhatalmazáson alapuló rendeletet, amely számos olyan harmadik országot azonosít, amelyeknek a pénzmosás és a terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve. Ezt a felhatalmazáson alapuló rendeletet később az (EU) 2018/105 felhatalmazáson alapuló rendelet, az (EU) 2018/212 felhatalmazáson alapuló rendelet, az (EU) 2018/1467 felhatalmazáson alapuló rendelet, az (EU) 2020/855 felhatalmazáson alapuló rendelet és az (EU) 2021/37 felhatalmazáson alapuló rendelet módosította.
            
            
               A kiemelt kockázatot jelentő harmadik országok azonosítására szolgáló felülvizsgált módszertant – amely az előzőt felváltja – 2020. május 7-én tették közzé
                  1
               . Az új módszertan kulcsfontosságú új elemei a következők: fokozott együttműködés a Pénzügyi Akció Munkacsoporttal (a továbbiakban: FATF) a jegyzékbevételi eljárást illetően; fokozott együttműködés a harmadik országokkal; valamint intenzívebb konzultáció a tagállamokkal és az Európai Parlamenttel. 
            
            
               Az (EU) 2016/1675 rendelet legutóbbi módosításai óta az FATF az alábbiak szerint aktualizálta a fokozott nyomonkövetési eljárás alatt álló joghatóságok jegyzékét:
            
            
               ·Az FATF a 2021. februári plenáris ülésén Burkina Fasót, a Kajmán-szigeteket, Marokkót és Szenegált felvette jegyzékébe.
            
            
               ·Az FATF a 2021. júniusi plenáris ülésén Haitit, a Fülöp-szigeteket és Dél-Szudánt felvette jegyzékébe, és Ghánát törölte abból;
            
            
               ·Az FATF 2021. októberi plenáris ülésén Jordániát, Malit és Törökországot felvette jegyzékébe, és Botswanát és Mauritiust törölte abból. 
            
            
               Emellett a Bizottság 2021 negyedik negyedévében a kiemelt kockázatot jelentő harmadik országok azonosítására szolgáló módszertanával összhangban véglegesítette a Bahama-szigetekre és Irakra vonatkozó értékelését. Értékelésében a Bizottság azt a következtetést vonta le, hogy a Bahama-szigetek a rendelkezésre álló információk figyelembevételével orvosolta a Bizottság által a pénzmosás és a terrorizmusfinanszírozás elleni küzdelmet célzó rendszerében korábban azonosított stratégiai hiányosságokat. A Bizottság megállapította továbbá, hogy Irak jelentős előrehaladást ért el a Bizottság előzetes értékelésében azonosított számos stratégiai hiányosság kezelése terén. Ezért a Bahama-szigeteket és Irakot is törölni kell a kiemelt kockázatot jelentő harmadik országok uniós jegyzékéből.
            
            
               A pénzmosás és a terrorizmusfinanszírozás elleni küzdelem terén illetékes nemzetközi szervezetektől és standardalkotóktól származó információk – például az FATF nyilvános nyilatkozatai, a kölcsönös értékelési jelentések, a részletes értékelő jelentések vagy a közzétett nyomonkövetési jelentések – figyelembevétele érdekében folytatni kell a felhatalmazáson alapuló rendelet frissítését. A pénzmosással és a terrorizmusfinanszírozással kapcsolatos veszélyek változó természete – kiegészülve a bűnözők rendelkezésére álló technológiák és eszközök folyamatos fejlődésével – a kiemelt kockázatot jelentő harmadik országok tekintetében szükségessé teszi a jogi keret gyors és folyamatos kiigazítását a meglévő kockázatok eredményes kezelése és az új kockázatok kialakulásának megakadályozása érdekében. Tekintve a pénzügyi rendszerek integrációjának szintjét, a belső piac komolyan ki lenne téve a pénzmosás és a terrorizmusfinanszírozás kockázatainak, ha az Unió nem egészítené ki az uniós jegyzéket az FATF által azonosított országokkal.
            
            
               Az (EU) 2016/1675 felhatalmazáson alapuló rendeletet ezért módosítani kell a stratégiai hiányosságokkal rendelkezőként azonosított harmadik országok beillesztésével, valamint azon harmadik országok törlésével, amelyek az (EU) 2015/849 irányelvben meghatározott kritériumok alapján már nem mutatnak stratégiai hiányosságokat.
            
            
               A. Az (EU) 2016/1675 felhatalmazáson alapuló rendelet jegyzékének kiegészítése
            
            
               A Bizottság – az (EU) 2015/849 irányelv 9. cikkének (4) bekezdésével összhangban – az egyes harmadik országok jelentette kockázatok tekintetében megfelelően figyelembe vette a pénzmosás megelőzése és a terrorizmus finanszírozása elleni küzdelem területén illetékes nemzetközi szervezetektől és standardalkotó intézményektől származó információkat, az FATF által a közelmúltban kiadott nyilvános nyilatkozatokat, a fokozott nyomonkövetési eljárás alatt álló joghatóságokról vezetett FATF-jegyzéket, a nemzetközi együttműködés-ellenőrző csoport FATF-jelentéseit, valamint az FATF és az FATF-hez hasonló jellegű regionális szervek kölcsönös értékelési jelentéseit. 
            
            
               A Bizottság megállapította, hogy Burkina Faso, Dél-Szudán, a Fülöp-szigetek, Haiti, Jordánia, a Kajmán-szigetek, Mali, Marokkó és Szenegál pénzmosás és terrorizmusfinanszírozás elleni küzdelmet célzó rendszereiben stratégiai hiányosságok tapasztalhatók, mely megállapítását a Bizottság többek között arra alapozta, hogy 2021 februárjában, júniusában vagy októberében ezeket az országokat azonosították a fokozott nyomonkövetési eljárás alatt álló joghatóságokról vezetett FATF-jegyzékben.
            
            
               Következésképpen a Bizottság úgy véli, hogy Burkina Faso, Dél-Szudán, a Fülöp-szigetek, Haiti, Jordánia, a Kajmán-szigetek, Mali, Marokkó és Szenegál tekintetében teljesülnek az (EU) 2015/849 irányelv 9. cikkének (2) bekezdésében meghatározott kritériumok. Ezeket az országokat fel kell venni az (EU) 2016/1675 felhatalmazáson alapuló rendelet jegyzékébe, mivel azok pénzmosás és terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve. 
            
            
               Burkina Faso, Dél-Szudán, a Fülöp-szigetek, Haiti, Jordánia, a Kajmán-szigetek, Mali, Marokkó, Szenegál és Törökország írásos magas szintű politikai kötelezettségvállalást tett a feltárt hiányosságok kezelésére, és e célból az FATF-fel együttműködve cselekvési tervet dolgozott ki. A Bizottság üdvözli e kötelezettségvállalásokat, és felkéri az említett országokat a cselekvési terv teljes körű és haladéktalan végrehajtására, tiszteletben tartva a javasolt időkereteket. E cselekvési tervek végrehajtását a FATF szorosan nyomon követi. Annak figyelembevétele érdekében, hogy e kiemelt kockázatot jelentő harmadik országok az FATF eljárása keretében milyen mértékű kötelezettségvállalást tettek, e harmadik országokat a felhatalmazáson alapuló rendelet mellékletének I. pontjában szereplő táblázat („Kiemelt kockázatot jelentő harmadik országok, amelyek írásos magas szintű politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki”) sorolja fel.
            
            
               Az (EU) 2015/849 irányelv 18a. cikke értelmében a kötelezett szolgáltatóknak valamennyi tagállamban az (EU) 2016/1675 végrehajtáson alapuló rendeletben azonosított kiemelt kockázatot jelentő harmadik országokat érintő üzleti kapcsolatok és ügyletek tekintetében fokozott ügyfél-átvilágítási intézkedéseket kell alkalmazniuk. 
            
            
               B. Az (EU) 2016/1675 felhatalmazáson alapuló rendelet jegyzékéből való törlés
            
         
         
            
               2020-ban az FATF gratulált a Bahama-szigeteknek a pénzmosás és a terrorizmusfinanszírozás elleni küzdelmet célzó rendszer javítása terén elért jelentős előrelépéshez. A Bahama-szigetek megerősítette a pénzmosás és a terrorizmusfinanszírozás elleni küzdelmet célzó rendszerének hatékonyságát, és kezelte az ezzel kapcsolatos technikai hiányosságokat annak érdekében, hogy orvosolja azokat és teljesítse az FATF által 2018 októberében azonosított stratégiai hiányosságokat illetően a cselekvési tervében tett kötelezettségvállalásokat. Ezért az FATF 2020 decemberében törölte a Bahama-szigeteket a fokozott nyomonkövetés alatt álló joghatóságok jegyzékéből. A Bahama-szigetek ezért már nem tartozik az FATF fokozott nyomonkövetési eljárásának hatálya alá. 2021 áprilisában a Bizottság kiegészítő referenciaértékeket állapított meg, amelyeket a Bahama-szigetek mostanra kezelt. A Bahama-szigetek kellően átfogó és olyan intézkedéseket hajtott végre, amelyek teljesítik azokat a szükséges követelményeket, amelyek alapján úgy tekinthető, hogy felszámolták az (EU) 2015/849 irányelv 9. cikke szerint azonosított stratégiai hiányosságokat.
            
            
               Az FATF 2018 júniusában törölte Irakot a fokozott nyomonkövetés alatt álló joghatóságok jegyzékéből, miután Irak intézkedéseket tett a pénzmosás és a terrorizmusfinanszírozás elleni küzdelmet célzó rendszerének megerősítésére és az ezzel kapcsolatos technikai hiányosságok orvoslására annak érdekében, hogy teljesítse az FATF által 2013 októberében azonosított stratégiai hiányosságokat illetően a cselekvési tervében tett kötelezettségvállalásokat. Annak ellenére azonban, hogy Irak már nem tartozott az FATF fokozott nyomonkövetési eljárásának hatálya alá, Irakot nem törölték az uniós jegyzékből. 2019 januárjában a Bizottság megosztotta a hatóságokkal Irak pénzmosás és terrorizmusfinanszírozás elleni küzdelmet célzó rendszerének előzetes értékelését, amelyben azonosította a főbb stratégiai hiányosságokat. Azóta számos találkozóra került sor a Bizottság tisztviselői és az iraki hatóságok között. Emellett a Bizottság folyamatosan további információkat is kapott Iraktól, hogy pontosabb képe legyen az ország által elért eredményekről. Az elért eredmények alapján a Bizottság elismeri, hogy Irak kellően átfogó és olyan intézkedéseket hajtott végre, amelyek teljesítik azokat a szükséges követelményeket, amelyek alapján úgy tekinthető, hogy felszámolták az (EU) 2015/849 irányelv 9. cikke szerint azonosított stratégiai hiányosságokat. Az FATF üdvözölte a Botswana, Ghána és Mauritius által a pénzmosás és terrorizmusfinanszírozás elleni küzdelmet célzó rendszerük javítása terén tett jelentős előrelépést és megállapította, hogy az említett országok létrehozták az FATF által azonosított stratégiai hiányosságokat illetően a cselekvési tervükben tett kötelezettségvállalások teljesítését szolgáló jogi és szabályozási keretet. 
            
            
               Elemzésében a Bizottság a rendelkezésre álló információk alapján megállapítja, hogy a Bahama-szigetek, Botswana, Ghána, Irak és Mauritius pénzmosás és a terrorizmusfinanszírozás elleni küzdelmet célzó rendszereit nem jellemzik stratégiai hiányosságok. A Bahama-szigetek, Botswana, Ghána, Irak és Mauritius megerősítette a pénzmosás és a terrorizmusfinanszírozás elleni küzdelmet célzó rendszereik hatékonyságát. Ezek az intézkedések kellően átfogóak és teljesítik azokat a szükséges követelményeket, amelyek alapján úgy tekinthető, hogy felszámolták az (EU) 2015/849 irányelv 9. cikke szerint azonosított stratégiai hiányosságokat. 
            
            
               C. Az FATF által nyilvánosan azonosított egyéb harmadik országok
            
            
               2021 októberében az FATF nyilvánosan megállapította, hogy Törökország stratégiai hiányosságokkal rendelkezik a pénzmosás és a terrorizmusfinanszírozás elleni küzdelmet célzó rendszerében. Törökország magas szintű politikai kötelezettségvállalást tett arra vonatkozóan, hogy együttműködik az FATF-fel a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. A kölcsönös értékelési jelentés (MER) 2019. októberi elfogadása óta Törökország előrehaladást ért el a kölcsönös értékelési jelentésben a rendszerének javítása érdekében ajánlott számos intézkedés tekintetében, többek között az alábbiak révén: átfogó nemzeti stratégia kihirdetése a pénzmosás és a terrorizmusfinanszírozás elleni küzdelemért felelős hatóságok számára; a tényleges tulajdonlás nyilvántartásának létrehozása; a pénzügyi információs egység stratégiai elemzési kapacitásának fejlesztése; a csempészett készpénz határokon átnyúló lefoglalásának növelése; a terrorizmusfinanszírozás büntetőjogi szankcióinak felülvizsgálata annak biztosítása érdekében, hogy a bűnüldöző hatóságok ösztönzést kapjanak arra, hogy a terrorcselekmények mellett és azoktól függetlenül vizsgálják ki a terrorizmusfinanszírozási tevékenységet; valamint a terrorizmusfinanszírozáshoz és a proliferációfinanszírozáshoz kapcsolódó ENSZ BT-határozatok szerinti célzott pénzügyi szankciók végrehajtása terén tapasztalható késedelmek megszüntetése. 
            
            
               Törökország folytatja FATF cselekvési terve végrehajtására irányuló munkáját az alábbiak révén: (1) több erőforrás elkülönítése a pénzügyi információs egységnél annak ellenőrzésére, hogy a magas kockázatú ágazatok követik-e a pénzmosás és a terrorizmusfinanszírozás elleni küzdelem szabályait, valamint a helyszíni ellenőrzések általános növelése; (2) visszatartó erejű szankciók alkalmazása a pénzmosás és a terrorizmusfinanszírozás elleni küzdelem megsértése esetén, különösen a nyilvántartásba nem vett pénzátutalási szolgáltatók és pénzváltó irodák esetében, valamint a tényleges tulajdonlásra vonatkozó megfelelő, pontos és naprakész információk követelményeivel kapcsolatban; (3) a pénzügyi információszerzés felhasználásának fokozása a pénzmosást érintő nyomozások támogatása érdekében, valamint az információknak a pénzügyi információs egység általi proaktív továbbításának a fokozása; (4) a pénzmosással kapcsolatos összetettebb nyomozások és büntetőeljárások lefolytatása; (5) egyértelmű felelősségi körök, mérhető teljesítménycélok és mérőszámok meghatározása a bűncselekményekből származó vagyon visszaszerzéséért és a terrorizmusfinanszírozással kapcsolatos ügyek kivizsgálásáért felelős hatóságok számára, valamint statisztikák felhasználása a kockázatértékelések naprakésszé tétele és a szakpolitikai döntéshozatal elősegítése érdekében; (6) több pénzügyi nyomozás lefolytatása a terrorizmussal kapcsolatos ügyekben, prioritásként kezelve a terrorizmusfinanszírozással kapcsolatos nyomozásokat és az ENSZ által jegyzékbe vett csoportokkal kapcsolatos büntetőeljárásokat, valamint annak biztosítása, hogy a terrorizmusfinanszírozással kapcsolatos nyomozásokat kiterjesszék a finanszírozási és támogatási hálózatok azonosítására; (7) az 1373. és 1267. sz. ENSZ BT-határozat szerinti célzott pénzügyi szankciók tekintetében Törökország kockázati profiljával összhangban az ENSZ által jegyzékbe vett csoportokkal kapcsolatos kimenő megkeresések és belföldi jegyzékbe vételek kezelése; (8) a nonprofit szervezetek felügyeletére vonatkozó kockázatalapú megközelítés teljes körű alkalmazása a terrorizmusfinanszírozás céljából történő visszaélések megelőzése érdekében, az ágazatban működő nonprofit szervezetek széles körének tájékoztatása és visszajelzéseik összegyűjtése, annak biztosítása, hogy az alkalmazott szankciók arányosak legyenek az esetleges jogsértésekkel, valamint lépések megtétele annak biztosítására, hogy a felügyelet ne zavarja meg vagy akadályozza a nonprofit szervezetek jogszerű tevékenységét, például az adománygyűjtést. 
            
            
               A felülvizsgált módszertannak megfelelően a tagjelölt országok tekintetében a Bizottság az értékelésében fontolóra veheti a csatlakozási tárgyalásokban szereplő kockázatcsökkentő intézkedéseket, amelyek a feltárt stratégiai hiányosságok kezelésére irányulnak. Ezzel összefüggésben az (EU) 2015/849 irányelvvel való összhang biztosítása érdekében a Bizottság Törökországgal további kockázatcsökkentő intézkedéseket dolgozott ki. A Törökország által tett kötelezettségvállalások teljesítésétől függően a Bizottság úgy véli, hogy ezek a további kockázatcsökkentő intézkedések lehetővé teszik a fennmaradó hiányosságok megfelelő kezelését. Ezért ebben a szakaszban nincs szükség az (EU) 2015/849 irányelv 9. cikke szerinti további intézkedések elfogadására.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2021. december 21-én írásbeli eljárásban konzultált a pénzmosás és a terrorizmusfinanszírozás elleni küzdelemmel foglalkozó szakértői csoporttal a felhatalmazáson alapuló rendelet tervezetéről.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló rendelet módosítja az (EU) 2016/1675 felhatalmazáson alapuló rendelet mellékletét.
            
            
               E felhatalmazáson alapuló rendelet közzétételének joghatásaira az alap-jogiaktus, tehát az (EU) 2015/849 irányelv vonatkozik. 
            
            
               E felhatalmazáson alapuló rendelet elfogadásának közvetlen következményeként a kötelezett szolgáltatók valamennyi tagállamban kötelesek az (EU) 2015/849 irányelv 18a. cikke szerinti fokozott ügyfél-átvilágítási intézkedéseket alkalmazni az e felhatalmazáson alapuló rendelet mellékletében továbbra is szereplő országokat érintő üzleti kapcsolatok vagy ügyletek tekintetében. 
            
            
               Ezen túlmenően a költségvetési rendelet
                  2
                155. cikkének (2) bekezdése megtiltja, hogy az uniós forrásokat vagy költségvetési biztosítékokat igénybe vevő személyek és szervezetek új vagy megújított műveletekben vegyenek részt az (EU) 2015/849 irányelv alapján e felhatalmazáson alapuló rendeletben szereplő országokban létesített vagy letelepedett szervezetekkel, kivéve, ha az intézkedést ténylegesen ezen országokban hajtják végre, és más kockázati tényezők nem állnak fenn. A végrehajtó partnereknek ezeket a követelményeket át kell ültetniük a kiválasztott pénzügyi közvetítőkkel kötött saját szerződéseikbe is.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.1.7.)
            
            
               az (EU) 2015/849 európai parlamenti és tanácsi irányelv kiegészítéséről szóló (EU) 2016/1675 felhatalmazáson alapuló rendelet Burkina Fasónak, Dél-Szudánnak, a Fülöp-szigeteknek, Haitinek, Jordániának, a Kajmán-szigeteknek, Malinak, Marokkónak, valamint Szenegálnak a melléklet I. pontjában szereplő táblázatába való felvétele, illetve a Bahama-szigeteknek, Botswanának, Ghánának, Iraknak és Mauritiusnak e táblázatból való törlése tekintetében történő módosításáról 
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről, a 648/2012/EU európai parlamenti és tanácsi rendelet módosításáról, valamint a 2005/60/EK európai parlamenti és tanácsi irányelv és a 2006/70/EK bizottsági irányelv hatályon kívül helyezéséről szóló, 2015. május 20-i (EU) 2015/849 európai parlamenti és tanácsi irányelvre
                  3
                és különösen annak 9. cikke (2) bekezdésére, 
            
            
               mivel:
            
            
               (1)Az Uniónak gondoskodnia kell pénzügyi rendszere és a belső piac integritásának és megfelelő működésének a pénzmosással és a terrorizmusfinanszírozással szembeni hatékony védelméről. Ezért az (EU) 2015/849 irányelv úgy rendelkezik, hogy a Bizottságnak azonosítania kell azokat az országokat, amelyeknek a pénzmosás és a terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve.
            
            
               (2)Az (EU) 2016/1675 felhatalmazáson alapuló rendelet
                  4
                azonosítja a stratégiai hiányosságokkal rendelkező, kiemelt kockázatot jelentő harmadik országokat. Az említett rendeletet megfelelő időpontokban felül kell vizsgálni annak alapján, hogy az említett, kiemelt kockázatot jelentő harmadik országok milyen előrelépést tettek a pénzmosás és a terrorizmusfinanszírozás elleni küzdelmet célzó rendszereiket jellemző stratégiai hiányosságok felszámolása terén. A Bizottságnak értékeléseiben figyelembe kell vennie a nemzetközi szervezetektől és standardalkotó intézményektől – például a Pénzügyi Akció Munkacsoporttól (a továbbiakban: FATF) – származó új információkat.
            
            
               (3)A nemzetközi pénzügyi rendszer magas szintű integrációjára, a piaci szereplők közötti szoros kapcsolatra, az Unióba irányuló, illetve az Unióból kiinduló határokon átnyúló ügyletek nagy volumenére és a piac nyitottságának szintjére tekintettel, a nemzetközi pénzügyi rendszert fenyegető, pénzmosással vagy terrorizmusfinanszírozással kapcsolatos bármilyen kockázat egyúttal az Unió pénzügyi rendszerét is veszélyezteti.
            
            
               (4)A Bizottság – az (EU) 2015/849 irányelvben szereplő kritériumokkal és az irányelv 9. cikkének (4) bekezdésével összhangban – figyelembe veszi a legfrissebb rendelkezésre álló információkat, különösen az FATF által a közelmúltban kiadott nyilvános nyilatkozatokat, a fokozott nyomonkövetési eljárás alatt álló joghatóságokról vezetett FATF-jegyzéket és a nemzetközi együttműködés-ellenőrző csoport FATF-jelentéseit az egyes harmadik országok jelentette kockázatokról.. 
            
            
               (5)Burkina Faso 2021 februárjában magas szintű politikai kötelezettségvállalást tett arra vonatkozóan, hogy együttműködik az FATF-fel és a nyugat-afrikai pénzmosás elleni kormányközi akciócsoporttal (GIABA) a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Kölcsönös értékelési jelentésének 2019-es elkészítése óta Burkina Faso eredményeket ért el a kölcsönös értékelési jelentésben ajánlott, a technikai megfelelés és hatékonyság javítását célzó számos intézkedés tekintetében, többek között a pénzmosás és a terrorizmusfinanszírozás elleni küzdelemre vonatkozó nemzeti stratégia 2020 decemberében történő elfogadásával. Burkina Faso folytatni fogja a cselekvési terv végrehajtására irányuló munkáját, ideértve az alábbiakat: (1) a nemzeti stratégiában szereplő intézkedések nyomon követésére szolgáló nyomonkövetési mechanizmusok elfogadása és végrehajtása; (2) törekvés a kölcsönös jogsegélyre és a nemzetközi együttműködés egyéb formáira az ország kockázati profiljával összhangban; (3) a pénzmosás és a terrorizmusfinanszírozás elleni küzdelemmel foglalkozó valamennyi felügyeleti hatóság erőforrás-kapacitásának megerősítése, valamint a pénzügyi intézmények és a megjelölt nem pénzügyi vállalkozások és szakmák kockázatalapú felügyeletének végrehajtása; (4) átfogó és naprakész alapvető információk és tényleges tulajdonlási információk fenntartása és az átláthatósági kötelezettségek megsértése esetén alkalmazandó szankciók rendszerének megerősítése; (5) a gyanús ügyletekről szóló bejelentésekkel kapcsolatos jelentéstétel fokozott diverzifikálása; (6) a pénzügyi információs egységek emberi erőforrásainak bővítése további munkaerő-felvétel révén, illetve képzések és költségvetés biztosításával; (7) képzések szervezése a bűnüldöző hatóságok, az ügyészek és más érintett hatóságok számára; (8) annak bizonyítása, hogy a hatóságok szakpolitikai célkitűzésként alkalmazzák az elkobzást; (9) a terrorizmusfinanszírozás elleni küzdelemben részt vevő bűnüldöző hatóságok és ügyészségek kapacitásának és támogatásának fokozása, a terrorizmusfinanszírozásra vonatkozó nemzeti stratégiával összhangban; valamint (10) a terrorizmusfinanszírozás és a proliferációfinanszírozás elleni hatékony, célzott pénzügyi szankciórendszer végrehajtása, valamint a nonprofit szervezetek kockázatalapú nyomon követése és felügyelete. Ennek alapján Burkina Faso olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (6)A Kajmán-szigetek 2021 februárjában magas szintű politikai kötelezettségvállalást tett arra vonatkozóan, hogy együttműködik az FATF-fel és a karibi pénzügyi akció munkacsoporttal (CFATF) a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. A Kajmán-szigeteknek folytatnia kell a stratégiai hiányosságok kezelését célzó cselekvési tervének végrehajtására irányuló munkát, többek között az alábbiak révén: (1) megfelelő és hatékony szankciók kiszabása az olyan esetekben, amikor az érintett felek (beleértve a jogi személyeket is) nem nyújtanak be pontos, megfelelő és naprakész információkat a tényleges tulajdonlásról az említett követelményekkel összhangban; és (2) annak bizonyítása, hogy a Kajmán-szigetek a pénzmosás valamennyi típusával szemben büntetőeljárást folytat a joghatóság kockázati profiljával összhangban, és hogy az ilyen büntetőeljárások visszatartó erejű, hatékony és arányos szankciók alkalmazásához vezetnek. Ennek alapján a Kajmán-szigetek olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (7)Haiti 2021 júniusában magas szintű politikai kötelezettségvállalást tett arra vonatkozóan, hogy együttműködik az FATF-fel és a karibi pénzügyi akció munkacsoporttal (CFATF) a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Haiti folytatni fogja a cselekvési terv végrehajtására irányuló munkáját, ideértve az alábbiakat: (1) a pénzmosási és terrorizmusfinanszírozási kockázatértékelési folyamatának kidolgozása és a megállapítások terjesztése; (2) az érintett külföldi partnerekkel való információmegosztás megkönnyítése; (3) a jogi és szabályozási keret azon technikai hiányosságainak kezelése, amelyek akadályozzák a pénzmosás és a terrorizmusfinanszírozás elleni megelőző intézkedések végrehajtását, valamint a pénzmosás és a terrorizmusfinanszírozás elleni küzdelem kockázatalapú felügyeletének végrehajtása minden olyan pénzügyi intézmény és a megjelölt nem pénzügyi vállalkozások és szakmák esetében, amelyek magasabb pénzmosási és terrorizmusfinanszírozási kockázatot jelentenek; (4) az alapvető információk és a tényleges tulajdonlásra vonatkozó információk naprakészen tartásának és kellő időben történő hozzáférhetőségének biztosítása; (5) annak biztosítása, hogy az illetékes hatóságok jobban felhasználják a pénzügyi információszerzésből származó és az egyéb releváns információkat a pénzmosás és a terrorizmusfinanszírozás elleni küzdelemben; (6) a pénzmosással kapcsolatos bűncselekmények elleni küzdelem technikai hiányosságainak kezelése, valamint annak bizonyítása, hogy a hatóságok Haiti kockázati profiljának megfelelő módon azonosítják, vizsgálják ki és vonják büntetőeljárás alá a pénzmosási ügyeket; (7) annak bizonyítása, hogy fokozódik a bűncselekményekből származó jövedelmek azonosítása, felkutatása és visszaszerzése; (8) a terrorizmusfinanszírozással kapcsolatos bűncselekmények elleni küzdelem technikai hiányosságainak kezelése és a célzott pénzügyi szankciók rendszere; (9) a terrorizmusfinanszírozással való visszaélésnek kitett nonprofit szervezetek megfelelő kockázatalapú nyomon követése anélkül, hogy ez megzavarná vagy akadályozná a nonprofit szervezetek jogszerű tevékenységeit. Ennek alapján Haiti olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (8)Jordánia 2021 októberében magas szintű politikai kötelezettségvállalást tett arra vonatkozóan, hogy együttműködik az FATF-fel és a közel-keleti és észak-afrikai pénzügyi akció munkacsoporttal (MENAFATF) a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Kölcsönös értékelési jelentésének 2019. novemberi elfogadása óta Jordánia számos eredményt ért el a kölcsönös értékelési jelentésben ajánlott, rendszerének javítását célzó intézkedések tekintetében, ideértve nemzeti kockázatértékelése véglegesítését; Jordánia folytatni fogja FATF cselekvési terve végrehajtására irányuló munkáját az alábbiak révén: (1) a nonprofit szervezetekre, jogi személyekre és virtuális eszközökre vonatkozó pénzmosási és terrorizmusfinanszírozási kockázatértékelések elkészítése és terjesztése; (2) a kockázatalapú felügyelet javítása és hatékony, arányos és visszatartó erejű szankciók alkalmazása a meg nem felelés esetére; (3) képzési és tájékoztató programok szervezése a megjelölt nem pénzügyi vállalkozások és szakmák számára a pénzmosás és a terrorizmusfinanszírozás elleni küzdelemmel kapcsolatos kötelezettségeikről, különös tekintettel a gyanús ügyletekről szóló jelentések nyilvántartására és benyújtására; (4) a jogi személyekre és a társulás jellegű jogi megállapodásokra vonatkozó átfogó és naprakész alapvető információk és tényleges tulajdonlási információk biztosítása; (5) a pénzmosással kapcsolatos nyomozások és büntetőeljárások lefolytatása, többek között párhuzamos pénzügyi nyomozások révén, alapbűncselekmények esetében a nemzeti kockázatértékelésben azonosított kockázattal összhangban; (6) a pénzmosási bűncselekmények elkövetéséhez használt vagy használni szándékozott eszközök elkobzására vonatkozó jogi kötelezettség létrehozása; (7) a célzott pénzügyi szankciók jogi és intézményi keretének kidolgozása és végrehajtása; és (8) a nonprofit szektor felügyeletére vonatkozó kockázatalapú megközelítés kidolgozása és végrehajtása a terrorizmusfinanszírozás céljából történő visszaélések megelőzése érdekében. Ennek alapján Jordánia olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (9)Mali 2021 októberében magas szintű politikai kötelezettségvállalást tett arra vonatkozóan, hogy együttműködik az FATF-fel és a nyugat-afrikai pénzmosás elleni kormányközi akciócsoporttal (GIABA) a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Kölcsönös értékelési jelentésének 2019. novemberi elfogadása óta Mali számos eredményt ért el a kölcsönös értékelési jelentésben ajánlott, rendszerének javítását célzó intézkedések tekintetében, ideértve nemzeti kockázatértékelésének elfogadását. Mali folytatni fogja FATF cselekvési terve végrehajtására irányuló munkáját az alábbiak révén: (1) a nemzeti kockázatértékelés eredményeinek eljuttatása valamennyi érdekelt félhez, ideértve a tájékoztató tevékenységek végzését a legnagyobb kockázatot jelentő ágazatokban; (2) kockázatalapú megközelítés kidolgozása és végrehajtásának megkezdése valamennyi pénzügyi intézmény és magasabb kockázatú megjelölt nem pénzügyi vállalkozás és szakma esetében, valamint hatékony, arányos és visszatartó erejű szankciók felmutatása a meg nem felelés esetére; (3) a jogi személyek valamennyi típusához kapcsolódó pénzmosási és terrorizmusfinanszírozási kockázatok átfogó értékelésének elvégzése; (4) a pénzügyi információs egységek és a bűnüldöző hatóságok kapacitásának növelése, valamint együttműködésük fokozása a pénzügyi információk felhasználása terén; (5) annak biztosítása, hogy az érintett illetékes hatóságok részt vegyenek a pénzmosással kapcsolatos nyomozásban és büntetőeljárásban; (6) a terrorizmusfinanszírozási ügyek kivizsgálásáért és büntetőeljárás alá vonásáért felelős érintett hatóságok kapacitásainak megerősítése; (7) a célzott pénzügyi szankciók végrehajtására vonatkozó jogi keret és eljárások kialakítása; és (8) a nonprofit szektor felügyeletére vonatkozó kockázatalapú megközelítés végrehajtása a terrorizmusfinanszírozás céljából történő visszaélések megelőzése érdekében. Ennek alapján Mali olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (10)Marokkó 2021 februárjában magas szintű politikai kötelezettségvállalást tett arra vonatkozóan, hogy együttműködik az FATF-fel és a közel-keleti és észak-afrikai pénzügyi akció munkacsoporttal (MENAFATF) csoporttal a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Marokkó lépéseket tett a pénzmosás és a terrorizmusfinanszírozás elleni küzdelmet célzó rendszerének javítása érdekében, többek között azáltal, hogy az operatív és stratégiai elemzésre vonatkozó alapvető megbízatásának teljesítése érdekében pénzügyi és emberi erőforrásokat bocsátott a pénzügyi információs egység rendelkezésére az elemzési képességek javítása érdekében. Marokkónak folytatnia kell a stratégiai hiányosságok kezelését célzó cselekvési tervének végrehajtására irányuló munkát, többek között az alábbiak révén: (1) a kockázatalapú felügyelet javítása és korrekciós intézkedések meghozatala, valamint hatékony, arányos és visszatartó erejű szankciók alkalmazása meg nem felelés esetén; (2) annak biztosítása, hogy a tényleges tulajdonlásra vonatkozó információk, beleértve a jogi személyekre és a külföldi társulás jellegű jogi megállapodásokra vonatkozó információkat is, megfelelőek, pontosak és ellenőrzöttek legyenek; (3) a gyanús ügyletekről szóló bejelentésekkel kapcsolatos jelentéstétel fokozott diverzifikálása; (4) valamennyi pénzmosási típus azonosításának, nyomozásának és büntetőeljárás alá vonásának prioritásként való kezelése, az ország kockázati profiljával összhangban; és (5) annak nyomon követése és hatékony felügyelete, hogy a pénzügyi intézmények és a megjelölt nem pénzügyi vállalkozások és szakmák eleget tesznek-e a célzott pénzügyi szankciókkal kapcsolatos kötelezettségeiknek. Ennek alapján Marokkó olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (11)2021 júniusában a Fülöp-szigetek magas szintű politikai kötelezettséget vállalt arra, hogy együttműködik az FATF és az ázsiai/csendes-óceáni pénzmosás elleni csoporttal (APG) a pénzmosás és a terrorizmusfinanszírozás elleni küzdelmet célzó rendszere hatékonyságának fokozása érdekében. Azóta a Fülöp-szigetek lépéseket tett a pénzmosás és a terrorizmusfinanszírozás elleni küzdelmet célzó rendszerének javítása érdekében azáltal, hogy a proliferációfinanszírozással kapcsolatos célzott pénzügyi szankciók tekintetében iránymutatást dolgozott ki és hajt végre a jegyzékből való törlésre és az eszközök befagyasztásának megszüntetésére vonatkozóan. A Fülöp-szigetek folytatni fogja a cselekvési terv végrehajtására irányuló munkáját, ideértve az alábbiakat: 1) annak bizonyítása, hogy a megjelölt nem pénzügyi vállalkozások és szakmák hatékony kockázatalapú felügyelete megtörtént; 2) annak igazolása, hogy a felügyeletek a pénzmosás és a terrorizmusfinanszírozás elleni küzdelmet célzó kontrollmechanizmusokat alkalmaznak a kaszinókkal és a szerencsejátékokkal kapcsolatos kockázatok csökkentésére; 3) a készpénz- és értékátutalási szolgáltatókra vonatkozó új regisztrációs követelmények végrehajtása, valamint szankciók alkalmazása a nyilvántartásba nem vett és az illegális átutalási szolgáltatókkal szemben; 4) a bűnüldöző hatóságok tényleges tulajdonlásra vonatkozó információkhoz való hozzáférésének javítása és egyszerűsítése, valamint lépések annak érdekében, hogy a tényleges tulajdonlásra vonatkozó információk pontosak és naprakészek legyenek; 5) annak bizonyítása, hogy a pénzügyi információkat növekvő mértékben használják, és hogy a pénzmosással kapcsolatos nyomozások és büntetőeljárások gyakorisága a kockázatokkal párhuzamosan nő; (6) annak bizonyítása, hogy nőtt a terrorizmusfinanszírozás elleni küzdelemmel kapcsolatos ügyek azonosításának, kivizsgálásának és büntetőeljárás alá vonásának száma; (7) annak bizonyítása, hogy a nonprofit ágazat (beleértve a nyilvántartásba nem vett nonprofit szervezeteket is) tekintetében megfelelő intézkedéseket hoznak a nonprofit szervezetek jogszerű tevékenységének megzavarása nélkül; valamint (8) a célzott pénzügyi szankciók keretének hatékonyabbá tétele mind a terrorizmusfinanszírozás, mind a proliferációfinanszírozás elleni küzdelemben. Ennek alapján a Fülöp-szigetek olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (12)Szenegál 2021 februárjában magas szintű politikai kötelezettségvállalást tett arra vonatkozóan, hogy együttműködik az FATF-fel és a Groupe Intergouvernemental d’Action contre le Blanchiment d’Argent en Afrique de l’Ouest (GIABA) csoporttal a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Szenegálnak folytatnia kell a stratégiai hiányosságok kezelését célzó cselekvési tervének végrehajtására irányuló munkát, többek között az alábbiak révén: (1) a pénzmosással és terrorizmusfinanszírozással kapcsolatos kockázatok (különös tekintettel a megjelölt nem pénzügyi vállalkozások és szakmák ágazatára) egységes értelmezésének biztosítása az érintett hatóságok körében, képzések és tájékoztatás révén; (2) törekvés a kölcsönös jogsegélyre és a nemzetközi együttműködés egyéb formáira az ország kockázati profiljával összhangban; (3) a pénzügyi intézmények és a megjelölt nem pénzügyi vállalkozások és szakmák megfelelő és hatékony felügyeletének biztosítása; (4) a jogi személyekre és a társulás jellegű jogi megállapodásokra vonatkozó átfogó tényleges tulajdonosi információk aktualizálása és fenntartása és az átláthatósági kötelezettségek megsértése esetén alkalmazandó szankciók rendszerének megerősítése; (5) a pénzügyi információs egység emberi erőforrásainak további növelése annak biztosítása érdekében, hogy hatékony operatív elemzési kapacitásokkal rendelkezzen; (6) annak bizonyítása, hogy Szenegál következetes erőfeszítéseket tesz a felderítési mechanizmusok megerősítésére, valamint a pénzmosással kapcsolatos alapbűncselekmények kivizsgálására és büntetőeljárás alá vonására irányuló képesség megerősítésére, az ország kockázati profiljával összhangban; (7) átfogó és szabványosított politikák és eljárások kialakítása a bűncselekményből származó jövedelmek és elkövetési eszközök azonosítására, felkutatására, lefoglalására és elkobzására, Szenegál kockázati profiljával összhangban; (8) hatóságok terrorizmusfinanszírozással kapcsolatos ismereteinek bővítése, valamint a terrorizmusfinanszírozás elleni küzdelemben részt vevő bűnüldöző hatóságok és ügyészségek kapacitásának és támogatásának fokozása a terrorizmusfinanszírozásra vonatkozó 2019. évi nemzeti stratégiával összhangban; és (9) a terrorizmusfinanszírozás és a proliferáció finanszírozása elleni hatékony, célzott pénzügyi szankciórendszer végrehajtása, valamint a nonprofit szervezetek kockázatalapú nyomon követése és felügyelete. Ennek alapján Szenegál olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében. 
            
            
               (13)Dél-Szudán 2021 júniusában magas szintű politikai kötelezettségvállalást tett arra vonatkozóan, hogy együttműködik az FATF-fel a pénzmosás és a terrorizmusfinanszírozás elleni küzdelmet célzó rendszerének hatékonyabbá tétele érdekében. Dél-Szudán folytatni fogja a cselekvési terv végrehajtására irányuló munkáját, ideértve az alábbiakat: 1) tagság iránti kérelem benyújtása a kelet- és dél-afrikai pénzmosás elleni csoporthoz (ESAAMLG) és a csoporttal való együttműködés, valamint kötelezettségvállalás az ESAAMLG vagy más értékelő szerv általi kölcsönös értékelésre; 2) a pénzmosás és a terrorizmusfinanszírozás elleni küzdelemről szóló 2012. évi törvény átfogó felülvizsgálata a nemzetközi partnerek támogatásával, beleértve a technikai segítségnyújtást is, az FATF standardjainak való megfelelés érdekében; 3) a pénzmosással és terrorizmusfinanszírozással kapcsolatos nemzeti kockázatértékelések koordinálásáért felelős hatóság/hatóságok kijelölése; 4) az 1988. évi bécsi egyezmény, a 2000. évi palermói egyezmény és a terrorizmus finanszírozása elleni 1999. évi egyezmény részes felévé válása és végrehajtása; 5) az illetékes hatóságoknak megfelelően strukturáltnak kell lenniük, és képesnek kell lenniük a pénzügyi intézmények pénzmosás és terrorizmusfinanszírozás elleni küzdelemmel kapcsolatos felügyeletére vonatkozó kockázatalapú megközelítés alkalmazására; 6) átfogó jogi keret kidolgozása a jogi személyek tényleges tulajdonlására vonatkozó információk pontosságának gyűjtésére és ellenőrzésére; 7) a teljes mértékben működőképes és független pénzügyi információs egység működtetése; 8) a célzott pénzügyi szankciók végrehajtásához szükséges jogi és intézményi keret létrehozása és végrehajtása az Egyesült Nemzetek Biztonsági Tanácsának a terrorizmus és a proliferáció finanszírozásáról szóló határozataival összhangban; és 9) a terrorizmus finanszírozásával való visszaélés kockázatának kitett nonprofit szervezetek célzott kockázatalapú felügyeletének/ellenőrzésének megkezdése. Ennek alapján Dél-Szudán olyan ország, amelynek a pénzmosás és a terrorizmusfinanszírozás elleni küzdelmet célzó rendszerét stratégiai hiányosságok jellemzik az (EU) 2015/849 irányelv 9. cikke értelmében.
            
            
               (14)A legfrissebb vonatkozó információk alapján végrehajtott bizottsági elemzés megállapította, hogy Burkina Faso, Dél-Szudán, a Fülöp-szigetek, Haiti, Jordánia, a Kajmán-szigetek, Mali, Marokkó, és Szenegál  – az (EU) 2015/849 irányelv 9. cikkében szereplő kritériumokkal összhangban – olyan harmadik országoknak minősülnek, amelyeknek a pénzmosás és a terrorizmusfinanszírozás elleni küzdelmet célzó rendszerét jellemző stratégiai hiányosságok jelentős veszélyt jelentenek az Unió pénzügyi rendszerére nézve. Megjegyzendő, hogy ezek az országok írásos magas szintű politikai kötelezettségvállalásokat tettek a feltárt hiányosságok kezelésére, és az FATF-fel együttműködve cselekvési terveket dolgoztak ki.
            
            
               (15)Döntő fontosságú, hogy a Bizottság állandó jelleggel nyomon kövesse a harmadik országokat, és értékelje a jogi és intézményi kereteiket érintő fejleményeket, az illetékes hatóságok hatásköreit és eljárásait, valamint a pénzmosás és a terrorizmusfinanszírozás elleni küzdelmet célzó rendszereik hatékonyságát, hogy ennek alapján frissítse az (EU) 2016/1675 felhatalmazáson alapuló rendelet mellékletét.
            
            
               (16)A Bizottság elkötelezett amellett, hogy adott esetben technikai segítségnyújtást biztosítson az (EU) 2016/1675 felhatalmazáson alapuló rendelet mellékletében felsorolt országok számára, hogy segítse őket az azonosított stratégiai hiányosságok orvoslásában.
            
            
               (17)A Bizottság áttekintette az (EU) 2016/1675 rendeletben felsorolt azon országok stratégiai hiányosságainak kezelése terén elért eredményeket, amelyeket az FATF 2021 júniusában vagy októberében törölt a jegyzékből, vagy amelyeket a Bizottság felülvizsgált a kiemelt kockázatot jelentő harmadik országok azonosítására szolgáló, az (EU) 2018/843 irányelvvel módosított (EU) 2015/849 irányelv új követelményein alapuló felülvizsgált módszertanával összhangban. A Bizottság lezárta a Bahama-szigetek, Botswana, Ghána, Irak és Mauritius által elért eredmények áttekintését.
            
            
               (18)A Bizottság értékelése arra a következtetésre jutott, hogy a Bahama-szigetek a Bizottság kiemelt kockázatot jelentő harmadik országok azonosítására szolgáló módszertanával összhangban orvosolta a pénzmosás és a terrorizmusfinanszírozás elleni küzdelmet célzó rendszerének a Bizottság által azonosított stratégiai hiányosságait. A Bahama-szigetek a közelmúltban számos intézkedést hozott a pénzmosás és a terrorizmusfinanszírozás elleni küzdelmet célzó keretének megerősítése érdekében, különös tekintettel a tényleges tulajdonlásra vonatkozó rendszerének átláthatósági szempontjaira. Ezek az intézkedések megfelelnek a Bizottság által meghatározott kiegészítő referenciaértékeknek. A Bizottság továbbra is együttműködik az FATF-fel és a CFATF-fel a Bahama-szigetek pénzmosás és terrorizmusfinanszírozás elleni küzdelmet célzó rendszere alakulásának nyomon követése érdekében.
            
         
         
            
               (19)A Bizottság értékelésében arra a következtetésre jutott, hogy Irak kellő előrehaladást ért el a pénzmosás és a terrorizmusfinanszírozás elleni küzdelmet célzó rendszerének a Bizottság által a kiemelt kockázatot jelentő harmadik országok azonosítására szolgáló módszertannal összhangban azonosított stratégiai hiányosságai kezelése terén. Irak a közelmúltban számos intézkedést hozott a pénzmosás és a terrorizmusfinanszírozás elleni küzdelmet célzó keretének megerősítése érdekében. Ezek az intézkedések választ adnak a Bizottság által az előzetes értékelésben azonosított aggályokra. A Bizottság továbbra is együttműködik az FATF-fel és a közel-keleti és észak-afrikai pénzügyi akció munkacsoporttal Irak pénzmosás és terrorizmusfinanszírozás elleni küzdelmet célzó rendszere alakulásának nyomon követése érdekében.
            
            
               (20)Az FATF üdvözölte a Botswana, Ghána és Mauritius által a pénzmosás és terrorizmusfinanszírozás elleni küzdelmet célzó rendszerük javítása terén tett jelentős előrelépést és megállapította, hogy az említett országok létrehozták az FATF által azonosított stratégiai hiányosságokat illetően a cselekvési tervükben tett kötelezettségvállalások teljesítését szolgáló jogi és szabályozási keretet. Ezért ezek az országok már nem tartoznak az FATF pénzmosás és a terrorizmusfinanszírozás elleni küzdelem folyamatban lévő globális szabálykövetés-ellenőrzési eljárása keretének részét képező nyomonkövetési eljárásába. Ezek az országok a továbbiakban is együttműködnek az FATF-hez hasonló jellegű regionális szervekkel annak érdekében, hogy javítsák a pénzmosás és a terrorizmusfinanszírozás elleni küzdelmet célzó rendszereiket.
            
            
               (21)Elemzésében a Bizottság a rendelkezésre álló információk alapján megállapítja, hogy a Bahama-szigetek, Botswana, Ghána, Irak és Mauritius pénzmosás és a terrorizmusfinanszírozás elleni küzdelmet célzó rendszereit már nem jellemzik stratégiai hiányosságok. A Bahama-szigetek, Botswana, Ghána, Irak és Mauritius megerősítette a pénzmosás és a terrorizmusfinanszírozás elleni küzdelmet célzó rendszerük hatékonyságát, és orvosolta a kapcsolódó technikai hiányosságokat a cselekvési tervükben az FATF által azonosított stratégiai hiányosságokkal és a Bizottság által meghatározott kiegészítő referenciaértékekkel vagy előzetes aggályokkal kapcsolatban vállalt kötelezettségek teljesítése érdekében.
            
            
               (22)Az (EU) 2016/1675 felhatalmazáson alapuló rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2016/1675 felhatalmazáson alapuló rendelet mellékletének „I. Kiemelt kockázatot jelentő harmadik országok, amelyek írásos magas szintű politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki” pontja alatti táblázat a következő sorokkal egészül ki:
            
            
                     
                        Burkina Faso
                     
                  
               
                     
                        Kajmán-szigetek
                     
                  
               
                     
                        Haiti
                     
                  
               
                     
                        Jordánia
                     
                  
               
                     
                        Mali
                     
                  
               
                     
                        ·Marokkó
                     
                  
               
                     
                        ·Fülöp-szigetek
                     
                  
               
                     
                        ·Szenegál
                     
                  
               
                     
                        ·Dél-Szudán
                     
                  
               
               2. cikk
            
            
               Az (EU) 2016/1675 felhatalmazáson alapuló rendelet mellékletének „I. Kiemelt kockázatot jelentő harmadik országok, amelyek írásos magas szintű politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki” pontja alatti táblázatból el kell hagyni a következő sorokat:
            
            
                     
                        Bahama-szigetek
                     
                  
               
                     
                        Botswana
                     
                  
               
                     
                        Ghána
                     
                  
               
                     
                        Irak
                     
                  
               
                     
                        Mauritius
                     
                  
               
               3. cikk
            
            
               Az (EU) 2016/1675 felhatalmazáson alapuló rendelet mellékletének „I. Kiemelt kockázatot jelentő harmadik országok, amelyek írásos magas szintű politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki” pontja alatti táblázat helyébe a következő lép:
            
            
                     
                        Szám
                     
                  
                  
                     
                        Kiemelt kockázatot jelentő harmadik ország
                     
                  
               
                     
                        1
                     
                  
                  
                     
                        Afganisztán
                     
                  
               
                     
                        2
                     
                  
                  
                     
                        Barbados
                     
                  
               
                     
                        3
                     
                  
                  
                     
                        Burkina Faso
                     
                  
               
                     
                        4
                     
                  
                  
                     
                        Kambodzsa
                     
                  
               
                     
                        5
                     
                  
                  
                     
                        Kajmán-szigetek
                     
                  
               
                     
                        6
                     
                  
                  
                     
                        Haiti
                     
                  
               
                     
                        7
                     
                  
                  
                     
                        Jamaica
                     
                  
               
                     
                        8
                     
                  
                  
                     
                        Jordánia
                     
                  
               
                     
                        9
                     
                  
                  
                     
                        Mali
                     
                  
               
                     
                        10
                     
                  
                  
                     
                        Marokkó
                     
                  
               
                     
                        11
                     
                  
                  
                     
                        Mianmar/Burma
                     
                  
               
                     
                        12
                     
                  
                  
                     
                        Nicaragua
                     
                  
               
                     
                        13
                     
                  
                  
                     
                        Pakisztán
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Fülöp-szigetek
                     
                  
               
                     
                        16
                     
                  
                  
                     
                        Szenegál
                     
                  
               
                     
                        17
                     
                  
                  
                     
                        Dél-Szudán
                     
                  
               
                     
                        18
                     
                  
                  
                     
                        Szíria
                     
                  
               
                     
                        19
                     
                  
                  
                     
                        Trinidad és Tobago
                     
                  
               
                     
                        20
                     
                  
                  
                     
                        Uganda
                     
                  
               
                     
                        21
                     
                  
                  
                     
                        Vanuatu
                     
                  
               
                     
                        22
                     
                  
                  
                     
                        Jemen
                     
                  
               
                     
                        23
                     
                  
                  
                     
                        Zimbabwe
                     
                  
               
               4. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.1.7.
            
            
               
                     a Bizottság részéről
               
               
                     Mairead McGUINNESS
                     a Bizottság tagja
               
            
         
         
            
                  
                     (1)
                  
                        Bizottsági szolgálati munkadokumentum: „Módszertan a kiemelt kockázatot jelentő harmadik országok (EU) 2015/849 irányelv szerinti azonosítására”, SWD(2020) 99. 
               
               
                  
                     (2)
                  
                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30.). 
               
               
                  
                     (3)
                  
                        HL L 141., 2015.6.5., 73. o.
               
               
                  
                     (4)
                  
                        A Bizottság (EU) 2016/1675 felhatalmazáson alapuló rendelete (2016. július 14.) az (EU) 2015/849 európai parlamenti és tanácsi irányelvnek a stratégiai hiányosságokkal rendelkező, kiemelt kockázatot jelentő harmadik országok megállapítása tekintetében történő kiegészítéséről (HL L 254., 2016.9.20., 1. o.).